Line Barfod (EL), 2002-01-10:
Som ordfører for forslagsstillerne skal jeg takke for bemærkningerne til forslaget og særlig til ordføreren fra SF, der støtter forslaget.
Jeg takker også ordføreren fra Dansk Folkeparti, der også støtter forslaget.
Det undrer mig så, at Dansk Folkeparti ikke vil love at stemme for forslaget, når man synes, det er et godt forslag og går ind for det, men sådan har vi jo forskellige holdninger i de forskellige partier til, hvordan man arbejder herinde.
Jeg håber da, at det lykkes for Dansk Folkeparti at skabe flertal for forslaget under finanslovforhandlingerne, så vi kan få det gennemført.
I forhold til finansieringen, som også ordføreren fra Det Radikale Venstre var inde på, har vi fra Enhedslistens side intet problem med at finde finansiering.
Som vi har gjort opmærksom på adskillige gange, ligger der, hvis vi begynder at beskatte alle de multinationale selskaber, der i dag ikke betaler skat, en 7-14 mia. kr. dér, som kan bruges til velfærdsforbedringer, herunder til at sikre gratis medicin til børn.
Så var både ministeren og flere andre inde på, at man ikke ønsker at have gratis medicin.
I Enhedslisten har vi den holdning, at der ikke er nogen mennesker, der vælger, at de skal blive syge, og heller ikke nogen, der vælger at få syge børn.
Sygdom rammer i flæng.
Derfor synes vi, det er naturligt, at det er samfundet - os alle sammen i fællesskab - der sikrer, at man kan få den nødvendige behandling.
De fleste går jo også ind for, at behandling i sundhedsvæsenet i Danmark skal være gratis.
Problemet er bare, at det af forskellige historiske grunde kun er nogle former for behandling i sundhedsvæsenet, der er gratis.
Vi kunne se i TV-Avisen i går og læse i Berlingske Tidende i dag, at Danmark ligger i top i EU i forhold til brugerbetaling inden for sundhedsvæsenet, og at borgerne i Danmark i gennemsnit betaler 3.000 kr. om året i brugerbetaling inden for sundhedsvæsenet.
Det synes vi er dybt urimeligt.
Vi mener ikke, at det afgørende skal være, hvilken sygdom man får, og hvilken type behandling der gives for den sygdom, men derimod at al form for sygdomsbehandling skal være gratis.
Vi er så startet med at foreslå, at der skal være gratis medicin til børn, fordi vi mener, det især er vigtigt, at børn får den nødvendige behandling og den nødvendige medicin, og at der ikke skal være familier, der af økonomiske årsager er nødt til f.eks. ikke at give deres børn penicillin, når de har behov for det, med risiko for, at sygdommen kan forværres.
Der er flere, der har været inde på, at man, hvis man fulgte Enhedslistens forslag, også ville give tilskud til at børn af rige forældre ville få gratis medicin.
Det er vi fuldstændig klare over, og det har vi ikke noget som helst imod. I Enhedslisten har vi det princip, at velfærdssamfundet netop er kendetegnet ved, at vi alle er med til at betale gennem skattesystemet, og at de, der har de bredeste skuldre, bærer den tungeste byrde og betaler mest til skattesystemet. Så kan vi alle sammen bruge systemet, når vi har behov for det, få den nødvendige behandling i sundhedssystemet, bruge folkeskoler og daginstitutioner osv. Det skal ikke være et system, hvor det er afhængigt af pengepungen, hvilken behandling man kan få, et system, hvor man så kan søge om almisser.
Flere ordførere var inde på, at der i det sociale system er en mulighed for at søge om tilskud.
Jeg ved ikke, om nogen af ordførerne nogen sinde har prøvet at skulle søge om tilskud via det sociale system.
Det er ikke nemt, og det er desværre ofte en ydmygende behandling, man bliver udsat for, og der er mange, mange, der får afslag.
Jeg er i hvert fald ikke stødt på nogen sager, hvor en enlig mor har søgt om støtte, fordi hun skulle betale penicillin til sit barn, og så har kunnet få støtte fra socialforvaltningen. Det er i hvert fald ikke ligefrem den mindst bureaukratiske måde at foreslå at løse problemet på.
Så fra Enhedslistens side vil vi holde fast i at foreslå, at brugerbetaling i sundhedsvæsenet skal afskaffes, og vi håber, at vi og de øvrige partier, der støtter ideen i forslaget, hen ad vejen kan få skabt flertal for den holdning.